РЕГЛАМЕНТ (ЕО) № 202/2008 НА КОМИСИЯТА
от 4 март 2008 година
за изменение на Регламент (ЕО) № 178/2002 на Европейския парламент и на Съвета относно броя и наименованията на групите от научни експерти на Европейския орган за безопасност на храните
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за определяне на общите принципи и изискванията към законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 28, параграф 4, втора алинея от него,
като взе предвид искането, представено на 12 септември 2007 г. от Европейския орган за безопасност на храните,
като има предвид, че:
(1)
Експертната група по добавки в храните, аромати, спомагателни средства за обработка и материали, които влизат в контакт с храни, има ключова роля за безопасността на хранителната верига и защитата на потребителите.
(2)
Опитът показва, че от създаването си тази експертна група е получила почти 50 % от общия брой на мандатите, изпратени до Европейския орган за безопасност на храните (ЕОБХ). Въпреки приемането на голям брой мнения на експерти на година, експертната група среща трудности в справянето си със значителния обем работа.
(3)
Броят на мандатите, получени от експертната група, се очаква да нарасне в бъдеще с приемането на ново вертикално законодателство в областта на витамините и минералите, добавени към храни, и на хранителните добавки, ароматите и хранителните ензими.
(4)
По тази причина е необходимо експертната група да бъде заменена от две нови експертни групи, наименовани съответно „Експертна група по хранителни добавки и източници на питателни елементи, добавени към храните“ и „Експертна група по материали, които влизат в контакт с храни, ензими, аромати и спомагателни средства за обработка“.
(5)
Разделянето на отговорностите между двете нови експертни групи има за цел да гарантира, че експертизата на всяка от експертните групи отговаря на тяхната съответна област на пълномощие и спомага за по-доброто разпределяне на работата. Процедурата по управление на научния комитет и на групите от научни експерти на ЕОБХ следва да гарантира гъвкава координация и хармонизирани методи.
(6)
Регламент (ЕО) № 178/2002 следва да бъде съответно изменен.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В член 28, параграф 4 от Регламент (ЕО) № 178/2002 първата алинея се изменя, както следва:
1.
буква а) се заменя със следния текст:
„a)
Експертна група по добавки в храните и източници на питателни елементи, добавени към храните;“
2.
добавя се следната нова буква й):
„й)
Експертна група по материали, които влизат в контакт с храни, ензими, аромати и спомагателни средства за обработка“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 март 2008 година.